CELEX: 32012D0688
Language: lt
Date: 1352073600000
Title: 2012/688/ES: 2012 m. lapkričio 5 d. Komisijos įgyvendinimo sprendimas dėl 1920 – 1980  MHz ir 2110 – 2170  MHz dažnių juostų, skirtų antžeminėms sistemoms, kuriomis naudojantis Sąjungoje galima teikti elektroninių ryšių paslaugas, suderinimo (pranešta dokumentu Nr. C(2012) 7697)  Tekstas svarbus EEE

7.11.2012   
            
            
               LT
            
            
               Europos Sąjungos oficialusis leidinys
            
            
               L 307/84
            
         KOMISIJOS ĮGYVENDINIMO SPRENDIMAS
   2012 m. lapkričio 5 d.
   dėl 1 920–1 980 MHz ir 2 110–2 170 MHz dažnių juostų, skirtų antžeminėms sistemoms, kuriomis naudojantis Sąjungoje galima teikti elektroninių ryšių paslaugas, suderinimo
   (pranešta dokumentu Nr. C(2012) 7697)
   (Tekstas svarbus EEE)
   (2012/688/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (1), ypač į jo 4 straipsnio 3 dalį,
   kadangi:
   
               (1)
            
            
               1998 m. gruodžio 14 d. Europos Parlamentas ir Taryba priėmė Sprendimą Nr. 128/1999/EB dėl koordinuoto trečios kartos judriojo ir belaidžio ryšio sistemos (UMTS) diegimo Bendrijoje (2) (UMTS sprendimas), taikomą 1 900–1 980 MHz, 2 010–2 025 MHz ir 2 110–2 170 MHz dažnių juostoms (2 GHz antžeminio ryšio juostai). Pagal tą sprendimą valstybės narės turėjo imtis reikiamų veiksmų, kad ne vėliau kaip 2002 m. sausio 1 d. leistų savo teritorijoje koordinuotai ir laipsniškai diegti UMTS paslaugas ir kad visų pirma ne vėliau kaip 2000 m. sausio 1 d. nustatytų UMTS leidimų sistemą. 2003 m. sausio 22 d. šis sprendimas nustojo galioti, bet spektro suderinimas liko;
            
         
               (2)
            
            
               nuo tada Komisija komunikate „Sparti prieiga prie spektro, skirto bevielio elektroninio ryšio paslaugoms, lankstesnėmis sąlygomis“ (3), kuriame, inter alia, nagrinėjami su 2 GHz antžeminio ryšio juosta susiję klausimai ir kuriuo siekiama išvengti rinkos sutrikdymo, pasisakė už lankstesnį naudojimąsi spektru. Technologijų ir paslaugų neutralumo principai patvirtinti 2002 m. kovo 7 d. Europos Parlamento ir Tarybos direktyva 2002/21/EB dėl elektroninių ryšių tinklų ir paslaugų bendrosios reguliavimo sistemos (Pagrindų direktyva) (4);
            
         
               (3)
            
            
               1 920–1 980 MHz ir 2 110–2 170 MHz pojuosčių poros (toliau – poruota 2 GHz antžeminio ryšio juosta) skyrimas sistemoms, kuriomis naudojantis galima teikti elektroninių ryšių paslaugas, yra svarbus žingsnis sprendžiant judriojo bei fiksuotojo ryšio ir transliavimo sektorių konvergencijos klausimus: tuo būdu atsižvelgiama ir į technines inovacijas. Poruotoje 2 GHz antžeminio ryšio juostoje diegiamos sistemos turėtų būti skirtos visų pirma galutinių naudotojų prieigai prie plačiajuosčio ryšio paslaugų;
            
         
               (4)
            
            
               vartotojams, besinaudojantiems belaidžio plačiajuosčio ryšio paslaugomis, kurioms teikti poruota 2 GHz antžeminio ryšio juosta jau dabar naudojama vienoje valstybėje narėje, gali būti suteikta prieiga prie analogiškų paslaugų ir bet kurioje kitoje valstybėje narėje. Tačiau neporuotas 1 900–1 920 MHz pojuostis, nepaisant to, kad daugelyje valstybių narių operatoriams išduotos licencijos juo naudotis, beveik nenaudojamas, o neporuoto 2 010–2 025 MHz pojuosčio naudojimo licencijos operatoriams išduotos tik keliose valstybėse narėse ir nenaudojamos;
            
         
               (5)
            
            
               vadovaudamasi Sprendimo Nr. 676/2002/EB 4 straipsnio 2 dalimi, 2009 m. birželio 15 d. Komisija įgaliojo Europos pašto ir telekomunikacijų administracijų konferenciją (toliau – CEPT) atsižvelgiant į Elektroninio ryšio paslaugų belaidės prieigos politiką (angl. santr. WAPECS) nustatyti kuo mažiau varžančias dažnių juostų naudojimo technines sąlygas;
            
         
               (6)
            
            
               remdamasi šiuo įgaliojimu, CEPT pateikė ataskaitą (CEPT 39-oji ataskaita), kurioje nustatė mažiausiai varžančias technines sąlygas ir pateikė jų taikymo 2 GHz antžeminio ryšio juostoje veikiančioms bazinėms ir galinėms stotims gaires. Poruotoje 2 GHz antžeminio ryšio juostoje šios techninės sąlygos yra tinkamos valdyti gretimų tinklų žalingųjų trukdžių riziką nacionaliniu ir tarpvalstybiniu lygiu, nereikalaujant naudoti konkrečios technologijos ir remiantis parametrais, pritaikytais prie labiausiai tikėtino juostos naudojimo. Tačiau neporuotuose 1 900–1 920 MHz ir 2 010–2 025 MHz pojuosčiuose (toliau – neporuota 2 GHz antžeminio ryšio juosta) CEPT 39-ojoje ataskaitoje nurodytos sąlygos judriojo ryšio tinklų naudojimo atžvilgiu yra labiau varžančios, nei numatyta pagal dabar galiojančias nacionalines naudojimo teises;
            
         
               (7)
            
            
               pagal CEPT 39-ąją ataskaitą būtų tinkama taikyti sąvoką „dažnių bloko gaubtinė“ (angl. Block Edge Mask, BEM), t. y. techninius parametrus, taikomus visam konkretaus naudotojo dažnių spektro blokui nepriklausomai nuo to, kiek kanalų užima naudotojo pasirinkta technologija. Numatoma, kad šios gaubtinės bus įtrauktos į leidimo naudotis spektru sąlygas. Jos taikomos ir spinduliavimui dažnių spektro bloke (t. y. perdavimo galiai dažnių bloke), ir spinduliavimui už bloko ribų (t. y. šalutiniam spinduliavimui). Jų laikymasis yra norminis reikalavimas, kuriuo siekiama valdyti gretimų tinklų žalingųjų trukdžių riziką: jas taikant nepažeidžiamos pagal 1999 m. kovo 9 d. Europos Parlamento ir Tarybos direktyvą 1999/5/EB dėl radijo ryšio įrenginių ir telekomunikacijų galinių įrenginių bei abipusio jų atitikties pripažinimo (5) (RRTGĮ direktyva) įrangos standartuose nustatytos ribos;
            
         
               (8)
            
            
               techninėmis sąlygomis, kurias CEPT nustatė vykdydama jai suteiktą įgaliojimą, taip pat siekiama nuo žalingųjų trukdžių apsaugoti esamus įrenginius, veikiančius gretimose dažnių juostose. Tuo tikslu turėtų būti užtikrinta atitiktis esamai UMTS spektro spinduliuotės gaubtinei žemiau 1 900 MHz, 1 980–2 010 MHz ir 2 025–2 110 MHz juostose ir aukščiau 2 170 MHz. Jei bendraveika su kitais radijo ryšio įrenginiais neišnagrinėta CEPT 39-ojoje ataskaitoje ir Elektroninių ryšių komiteto ERC 65-ojoje ataskaitoje, kuria remiantis parengta CEPT 39-oji ataskaita, atitinkami bendro juostos naudojimo kriterijai gali būti nustatomi atsižvelgiant į nacionalines aplinkybes;
            
         
               (9)
            
            
               CEPT 39-osios ataskaitos rezultatai turėtų būti taikomi Sąjungoje, o valstybės narės juos turėtų įgyvendinti atsižvelgdamos į esamas 2 GHz antžeminio ryšio juostos naudojimo UMTS paslaugoms teises ir efektyvaus spektro naudojimo principus;
            
         
               (10)
            
            
               tačiau dėl to, kad neporuotoje 2 GHz antžeminio ryšio juostoje taikomos ribojančios siuntimo galios lygio techninės sąlygos (nustatytos CEPT 39-ojoje ataskaitoje siekiant apsaugoti poruotoje 2 GHz antžeminio ryšio juostoje veikiančius įrenginius ir užtikrinti kelių laikinio atskyrimo dupleksinio ryšio (TDD) tinklų bendraveiką), ir dėl to, kad bendras neporuotos 2 GHz antžeminio ryšio juostos plotis ribotas, dabar galiojančių licencijų sąlygos stabdo belaidžio plačiajuosčio ryšio paslaugų plėtrą. Tokiomis aplinkybėmis reikia nagrinėti alternatyvias neporuotos 2 GHz antžeminio ryšio juostos suderinimo priemones ir gali tekti modifikuoti esamas licencijas. Kad nebūtų trukdoma anksti pradėti taikyti lankstaus 2 GHz antžeminio ryšio juostos naudojimo principą, poruotos ir neporuotos 2 GHz antžeminio ryšio juostų suderinimo priemonės turėtų būti atskiros;
            
         
               (11)
            
            
               turėtų būti nustatomos tik poruotos 2 GHz antžeminio ryšio juostos suderinimo techninės sąlygos, nepažeidžiant valstybių narių teisės nustatyti 2 GHz antžeminio ryšio juostos naudojimo leidimų išdavimo tvarką ir atsižvelgiant į esamas naudojimo teises, galiojančias pagal jų jurisdikciją ir Sąjungos teisę, visų pirma 2002 m. kovo 7 d. Europos Parlamento ir Tarybos direktyvą 2002/20/EB dėl elektroninių ryšių tinklų ir paslaugų leidimo (Leidimų direktyvą) (6) ir Direktyvos 2002/21/EB 9 ir 9a straipsnius;
            
         
               (12)
            
            
               suderinimas pagal šį sprendimą neturėtų užkirsti kelio valstybei narei pagal Sprendimo Nr. 676/2002/EB 4 straipsnio 5 dalį ir atsižvelgiant į esamas naudojimo teises taikyti, kai tai pagrįsta, pereinamuosius laikotarpius, kuriais gali būti taikomi ir susitarimai dėl bendro naudojimosi radijo spektru;
            
         
               (13)
            
            
               kad būtų užtikrintas veiksmingas poruotos 2 GHz juostos naudojimas ir ilguoju laikotarpiu, administracijos turėtų tęsti tyrimus, kurie gali padėti padidinti efektyvumą ir skatinti novatorišką naudojimą. Į tokius tyrimus turėtų būti atsižvelgiama ketinant persvarstyti šį sprendimą;
            
         
               (14)
            
            
               šiame sprendime numatytos priemonės atitinka Radijo spektro komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Šiuo sprendimu siekiama suderinti 1 920–1 980 MHz ir 2 110–2 170 MHz dažnių juostų (toliau – poruota 2 GHz antžeminio ryšio juosta) prieinamumo ir veiksmingo jų naudojimo antžeminėms sistemoms, kuriomis naudojantis Sąjungoje galima teikti elektroninių ryšių paslaugas, sąlygas.
   2 straipsnis
   1.   Ne vėliau kaip 2014 m. birželio 30 d. arba Direktyvos 2002/21/EB 9a straipsnį anksčiau taikydamos esamai naudojimo teisei arba suteikdamos naujas teises naudotis poruota 2 GHz antžeminio ryšio juosta arba jos dalimi, valstybės narės paskiria poruotą 2 GHz antžeminio ryšio juostą antžeminio ryšio sistemoms, kuriomis galima teikti elektroninių ryšių paslaugas, ir suteikia galimybę ta juosta naudotis neišimtiniu pagrindu laikantis priede nustatytų parametrų.
   2.   Nukrypstant nuo 1 dalies, pagal Sprendimo Nr. 676/2002/EB 4 straipsnio 5 dalį valstybės narės gali prašyti nustatyti pereinamuosius laikotarpius, kuriais gali būti taikomi ir susitarimai dėl bendro naudojimosi radijo spektru ir kurie baigtųsi ne vėliau kaip 2016 m. gegužės 24 d.
   3.   Valstybės narės užtikrina, kad naudojant 1 dalyje nurodytas sistemas būtų užtikrinama tinkama gretimose juostose veikiančių sistemų apsauga.
   4.   Siekdamos suteikti galimybę naudotis 1 dalyje nurodytomis sistemomis ir atsižvelgdamos į esamą reguliavimo tvarką ir teises, valstybės narės palengvina tarpvalstybinių koordinavimo susitarimų sudarymą.
   3 straipsnis
   Valstybės narės nuolat tikrina, kaip naudojama poruota 2 GHz antžeminio ryšio juosta, ir apie tikrinimo rezultatus praneša Komisijai, kad šis sprendimas galėtų būti reguliariai ir laiku persvarstomas.
   4 straipsnis
   Šis sprendimas skirtas valstybėms narėms.
   
      Priimta Briuselyje 2012 m. lapkričio 5 d.
      
         
            Komisijos vardu
         
         Neelie KROES
         
            Pirmininko pavaduotoja
         
      
   
   
      (1)  OL L 108, 2002 4 24, p. 1.
   
      (2)  OL L 17, 1999 1 22, p. 1.
   
      (3)  COM(2007) 50.
   
      (4)  OL L 108, 2002 4 24, p. 33.
   
      (5)  OL L 91, 1999 4 7, p. 10.
   
      (6)  OL L 108, 2002 4 24, p. 21.
   
      PRIEDAS
      
         2 STRAIPSNIO 1 DALYJE NURODYTI PARAMETRAI
      
      Techninės sąlygos šiame priede pateikiamos kaip dažnių suskirstymo schemos ir dažnių bloko gaubtinės (angl. Block-Edge Mask, BEM). BEM yra spinduliuotės gaubtinė, apibrėžiama kaip dažnio funkcija, kaip atskaitos tašką naudojant spektro bloko, kuriuo naudotis operatoriui suteiktos teisės, kraštą. Ją sudaro bloke ir už bloko ribų esantys komponentai, kuriais atitinkamai nustatomas leidžiamas spinduliuotės lygis (priklausomai nuo dažnio) pagal licenciją naudojamame spektro bloke ir už bloko ribų.
      BEM lygiai nustatomi pagal toliau pateiktose lentelėse nurodytas vertes taip, kad bet kuriuo spinduliuotės dažniu ribinė vertė atitiktų didžiausią (mažiausiai varžančią) iš verčių, nurodytų: a) pagrindiniuose reikalavimuose, b) pereinamosios srities reikalavimuose ir c) bloke taikomuose (jei taikomi) reikalavimuose. BEM pateikiamos kaip didžiausia vidutinės ekvivalentinės izotropinės spinduliuotės galios (angl. EIRP) arba bendros spinduliuotės galios (angl. TRP) (1) vertė per vidurkinimo trukmės intervalą ir visoje matavimo dažnių juostoje. Laiko atžvilgiu vidurkinama vieną galios valdymo nuostatą atitinkanti aktyviosios signalo pliūpsnių dalies EIRP arba TRP vertė. Dažnio atžvilgiu EIRP arba TRP vertė nustatoma visoje matavimo juostoje, nurodytoje B dalies 2 punkto 1, 2 ir 3 lentelėse (2). Paprastai, jei nenurodyta kitaip, BEM lygiai atitinka visuminę susijusio įrenginio visų perdavimo antenų spinduliuojamą galią, išskyrus pereinamosios srities reikalavimus bazinėms stotims – tie reikalavimai nustatyti kiekvienai antenai.
      BEM vertės taikomos kaip esminis techninių sąlygų, reikalingų norint užtikrinti darnų paslaugų teikimą nacionaliniu lygmeniu, elementas. Tačiau reikia suprasti, kad gautos BEM vertės ne visada užtikrina reikalingą tarnybų, kurioms keliami trukdžiai, apsaugą, todėl gali reikėti nacionaliniu lygiu proporcingai taikyti papildomas trukdžių mažinimo priemones ir taip išspręsti su trukdžiais (taip pat ir gretimose juostose) susijusias problemas, jei tokių problemų liktų.
      Valstybės narės taip pat užtikrina, kad antžeminių sistemų, kuriomis naudojantis galima teikti elektroninių ryšių paslaugas, operatoriai galėtų taikyti ne tokius griežtus kaip toliau A, B ir C dalyse nurodytieji techninius parametrus, jei dėl tų parametrų taikymo susitaria visos suinteresuotos šalys ir jei tie operatoriai toliau laikosi techninių sąlygų, kuriomis siekiama apsaugoti kitas paslaugas, įrenginius ar tinklus, ir įpareigojimų, nustatytų užtikrinant tarpvalstybinį koordinavimą.
      Šioje dažnių juostoje veikiančiai įrangai gali būti taikomos ir ne toliau nurodytosios ribinės galios vertės, jei taikomos tinkamos trukdžių mažinimo priemonės, kurios atitinka Direktyvos 1999/5/EB nuostatas ir kuriomis užtikrinamas apsaugos lygis yra bent lygiavertis šiais techniniais parametrais užtikrinamam apsaugos lygiui.
      A.   Bendrieji parametrai
      
      Poruotos 2 GHz antžeminio ryšio juostos dažniai suskirstomi taip:
      
                  1)
               
               
                  Naudojamo dupleksinio ryšio tipas yra dažninio atskyrimo dupleksas (FDD). Dvipusio ryšio kanalų dažnio intervalas yra 190 MHz; galinės stoties signalams perduoti (FDD aukštynkryptė linija) naudojama žemesniųjų dažnių juostos dalis, t. y. 1 920–1 980 MHz, o bazinės stoties signalams perduoti (FDD žemynkryptė linija) – aukštesniųjų dažnių juostos dalis, t. y. 2 110–2 170 MHz.
               
            
                  2)
               
               
                  Arčiausiai 1 920 MHz esantis spektro bloko kraštas atitinka 1 920,3 MHz arba aukštesnį dažnį (3).
                  Arčiausiai 1 980 MHz esantis spektro bloko kraštas atitinka 1 979,7 MHz arba žemesnį dažnį (4).
                  Arčiausiai 2 110 MHz esantis spektro bloko kraštas atitinka 2 110,3 MHz arba aukštesnį dažnį (5).
                  Arčiausiai 2 170 MHz esantis spektro bloko kraštas atitinka 2 169,7 MHz arba žemesnį dažnį (6).
               
            Bazinių ir galinių stočių poruotoje 2 GHz antžeminio ryšio juostoje perduodami signalai atitinka šiame priede pateiktas BEM.
      B.   FDD bazinėms stotims taikomos techninės sąlygos
      
      1)   Bloke taikomi reikalavimai
      
      Ribinę EIRP vertę bloke bazinėms stotims taikyti neprivaloma. Tačiau valstybės narės gali nustatyti 61–65 dBm/5 MHz ribinę EIRP vertę FDD žemynkryptės linijos juostoje, atkreipdamos dėmesį, kad ši riba gali būti padidinta konkrečiais atvejais, pavyzdžiui, retai apgyvendintose vietovėse, su sąlyga, kad dėl to labai nepadidės galinės stoties imtuvo funkcijų sutrikdymo rizika.
      2)   Už bloko ribų taikomi reikalavimai.
      
      
         1   lentelė
      
      
         Pagrindiniai reikalavimai. Bazinės stoties BEM ribinės EIRP vertės už bloko ribų, taikomos kiekvienai antenai
          (7)
      
      
                  FDD žemynkryptės linijos spinduliavimo už bloko ribų dažnių diapazonas
               
               
                  Didžiausias EIRP už bloko ribų vidurkis
               
               
                  Matavimo juostos plotis
               
            
                  Dažniai, daugiau kaip 10 MHz nutolę nuo bloko apatinio arba viršutinio krašto
               
               
                  9 dBm
               
               
                  5 MHz
               
            
         
      
         2   lentelė
      
      
         Pereinamosios srities reikalavimai. Bazinės stoties BEM ribinės EIRP vertės už bloko ribų, taikomos kiekvienai antenai
          (8)
      
      
                  FDD žemynkryptės linijos spinduliavimo už bloko ribų dažnių diapazonas
               
               
                  Didžiausias EIRP už bloko ribų vidurkis
               
               
                  Matavimo juostos plotis
               
            
                  -10–-5 MHz nuo bloko apatinio krašto
               
               
                  11 dBm
               
               
                  5 MHz
               
            
                  -5–0 MHz nuo bloko apatinio krašto
               
               
                  16,3 dBm
               
               
                  5 MHz
               
            
                  0–+5 MHz nuo bloko viršutinio krašto
               
               
                  16,3 dBm
               
               
                  5 MHz
               
            
                  +5–+10 MHz nuo bloko viršutinio krašto
               
               
                  11 dBm
               
               
                  5 MHz
               
            C.   FDD galinėms stotims taikomos techninės sąlygos
      
      
         3   lentelė
      
      
         Bloke taikomi reikalavimai. Galinės stoties BEM spinduliavimo bloke ribinė vertė FDD aukštynkryptės linijos dažniais
      
      
                  Didžiausia vidutinė galia bloke (9)
                  
               
               
                  24 dBm (10)
                  
               
            Ypatingais atvejais, pvz., fiksuotoms galinėms stotims kaimo vietovėse, valstybės narės gali taikyti vertę, kuri yra mažiau varžanti nei 3 lentelėje nurodytoji ribinė vertė, jei nepabloginama kitų paslaugų, tinklų ar sistemų apsauga ir laikomasi tarpvalstybinių įpareigojimų.
      
         (1)  TRP – antenos faktiškai spinduliuojamos galios matas. TRP apibrėžiama kaip įvairiomis visos spinduliavimo sferos kryptimis perduotos galios visuma. Izotropinių antenų EIRP ir TRP yra lygiaverčiai.
      
         (2)  Faktinis atitikčiai nustatyti naudojamos įrangos matavimo juostos plotis gali būti mažesnis nei lentelėse nurodytas matavimo juostos plotis.
      
         (3)  Kad išlaikytų nuoseklumą su esamų leidimų sąlygomis, valstybės narės gali nuspręsti šį dažnį sumažinti iki 1 920,0 MHz.
      
         (4)  Kad išlaikytų nuoseklumą su esamų leidimų sąlygomis, valstybės narės gali nuspręsti šį dažnį padidinti iki 1 980,0 MHz.
      
         (5)  Kad išlaikytų nuoseklumą su esamų leidimų sąlygomis, valstybės narės gali nuspręsti šį dažnį sumažinti iki 2 110,0 MHz.
      
         (6)  Kad išlaikytų nuoseklumą su esamų leidimų sąlygomis, valstybės narės gali nuspręsti šį dažnį padidinti iki 2 170,0 MHz.
      
         (7)  BEM lygis nustatomas kiekvienai antenai ir taikomas bazinės stoties konfigūracijai, kai sektoriuje yra ne daugiau kaip keturios antenos.
      
         (8)  BEM lygis nustatomas kiekvienai antenai ir taikomas bazinės stoties konfigūracijai, kai sektoriuje yra ne daugiau kaip keturios antenos.
      
         (9)  Fiksuotosioms arba skirtoms įrengti galinėms stotims ši ribinė galios vertė nurodyta kaip EIRP, o judriosioms arba pastovios vietos neturinčioms galinėms stotims – kaip TRP. Izotropinių antenų EIRP ir TRP yra lygiavertės. Pripažįstama, kad gali būti taikoma darniuosiuose standartuose nustatyta šios vertės nuokrypa siekiant atsižvelgti į naudojimą ekstremaliomis aplinkos sąlygomis ir į gamybos paklaidas.
      
         (10)  Galinių stočių spinduliuotei už juostos ribų nustatyti CEPT 39-ojoje ataskaitoje naudota atskaitinė 23 dBm didžiausios laidininkais perduotos siuntimo galios vertė.